SPRC ร่วงแรง 4% โบรกฯ แนะ “ขายทำกำไร” หลังค่าการกลั่นลดลง
SPRC ร่วงแรง 4% โบรกฯ แนะ "ขายทำกำไร" หลังค่าการกลั่นลดลง ล่าสุด ณ เวลา 13.17 น. ราคาอยู่ที่ 16.70 บาท ลดลง 0.70 บาท หรือ 4.02% สูงสุดที่ 17.30 บาท ต่ำสุดที่ 16.50 บาท มูลค่าซื้อขายที่ 519.43 ล้านบาท
1 พ.ย. 2560

ผู้สื่อข่าวรายงานว่า ราคาหุ้นบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ณ เวลา 13.17 น. ราคาอยู่ที่ 16.70 บาท ลดลง 0.70 บาท หรือ 4.02% สูงสุดที่ 17.30 บาท ต่ำสุดที่ 16.50 บาท มูลค่าซื้อขายที่ 519.43 ล้านบาท ขณะที่ดัชนีตลาดหุ้นไทยโดยรวมบวก 0.01%

โดยหุ้น SPRC ปรับตัวลดลงติดต่อกันเป็นวันที่ 4 นับตั้งแต่ราคาหุ้นอยู่ที่ระดับ 18.10 บาท เมื่อวันที่ 27 ต.ค.60
ด้านนักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า ปรับคำแนะนำ SPRC ลงเป็น Take Profit โดยคาดกำไรสุทธิ SPRC จะอยู่ที่ 3,153 ล้านบาท เพิ่มขึ้น 431% จากไตรมาสก่อน จากค่าการกลั่นที่พุ่งขึ้น และกำไรจำนวนมาจากสต็อกน้ำมัน
ทั้งนี้ แนวโน้มผลประกอบการไตรมาส 3/60 กลุ่มโรงกลั่นคาดปรับตัวขึ้นเด่นเมื่อเทียบกับไตรมาสก่อน ส่งผลบวกต่อหุ้นกลุ่มโรงกลั่นช่วงที่ผ่านมา อย่างไรก็ตามค่าการกลั่นเริ่มอ่อนตัวในเดือน ต.ค. สวนทางกับราคาหุ้นที่ปรับตัวขึ้น 9-11% จึงแนะนำให้เพิ่มความระมัดระวังหุ้นกลุ่มนี้ จาก Upside ของค่าการกลั่นในปี 2561 ที่เริ่มจำกัด
ขณะที่ค่าการกลั่นตั้งแต่ช่วงต้นไตรมาส 4/60 เริ่มอ่อนตัวลง โดย Upside จะมาจากอุปสงค์การใช้น้ำมันที่เติบโต ซึ่งกลุ่มน้ำมันขั้นต้นมีความน่าสนใจมากกว่า โดยยังคงน้ำหนักกลุ่มพลังงาน (โรงกลั่น) เท่ากับตลาด